ΑΠΟΦΑΣΗ ΤΗΣ ΕΠΙΤΡΟΠΗΣ

της 17ης Δεκεμβρίου 1999

σχετικά με τη χρηματοδοτική συμμετοχή της Κοινότητας για την εξάλειψη του καταρροϊκού πυρετού των προβάτων στην Ελλάδα

[κοινοποιηθείσα υπό τον αριθμό Ε(1999) 4681]

(Το κείμενο στην ελληνική γλώσσα είναι το μόνο αυθεντικό)

(2000/52/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Σουμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 94/370/ΕΚ(2), και ιδίως το άρθρο 3,

Εκτιμώντας τα ακόλουθα:

(1) εκδηλώθηκαν κρούσματα καταρροϊκού πυρετού των προβάτων σε ορισμένες περιοχές στην Ελλάδα από τον Αύγουστο του 1999 και αναμένονται νέα κρούσματα μέχρι τον Δεκέμβριο του 1999·

(2) η σε τόσο μεγάλη κλίμακα έκταση της ασθένειας καθιστά άσκοπη την πολιτική σφαγής η οποία είχε εφαρμοστεί κατά το προηγούμενο έτος για πιο περιορισμένο αριθμό κρουσμάτων·

(3) αποφασίστηκε με τις ελληνικές αρχές να περιοριστεί η πολιτική σφαγής στα ζώα που έχουν προσβληθεί από την ασθένεια και παρουσιάζουν κλινικά συμπτώματα·

(4) η χρηματοδοτική συμμετοχή της Κοινότητας θα καταβληθεί, αφού διαπιστωθεί ότι εφαρμόσθηκαν τα μέτρα και ότι έχει τηρηθεί η κοινοτική κτηνιατρική νομοθεσία·

(5) τα μέτρα που προβλέπονται στην παρούσα απόφαση είναι σύμφωνα με τη γνώμη της οικείας επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για την εφαρμογή της παρούσας απόφασης, νοούνται ως ζώα που έχουν προσβληθεί, μολυνθεί ή υπάρχει υπόνοια ότι έχουν προσβληθεί ή μολυνθεί τα ζώα που παρουσιάζουν κλινικά συμπτώματα.

Άρθρο 2

Για τον έλεγχο των κρουσμάτων καταρροϊκού πυρετού των προβάτων στην Ελλάδα, η χρηματοδοτική συμμετοχή της Κοινότητας στο κόστος των μέτρων που εφαρμόστηκαν το 1999, εκτός των μέτρων που εγκρίθηκαν στο πλαίσιο της απόφασης 1999/559/ΕΚ(3) και μέχρι ποσού 0,6 εκατομμυρίων ευρώ κατ' ανώτατο όριο καθορίζεται σε:

- 50 % των δαπανών που πραγματοποιεί η Ελλάδα στο πλαίσιο της αποζημίωσης των ιδιοκτητών για τη σφαγή και την καταστροφή των ζώων που έχουν προσβληθεί, μολυνθεί ή για τα οποία υπάρχει υπόνοια ότι έχουν προσβληθεί ή μολυνθεί,

- 50 % των δαπανών που πραγματοποιεί η Ελλάδα για την αγορά εντομοκτόνων και μηχανημάτων ψεκασμού.

Άρθρο 3

1. Η χρηματοδοτική συμμετοχή της Κοινότητας χορηγείται μετά την υποβολή των δικαιολογητικών εγγράφων.

2. Τα δικαιολογητικά έγγραφα που αναφέρονται στην παράγραφο 1 πρέπει να περιλαμβάνουν:

α) επιδημιολογική έκθεση για κάθε εκμετάλλευση όπου διενεργήθηκε σφαγή ζώων·

β) χρηματοδοτική έκθεση που περιλαμβάνει ιδίως:

- τον κατάλογο των δικαιούχων και τις διευθύνσεις τους, τον αριθμό, τα είδη και τις κατηγορίες των σφαγέντων ζώων, την ημερομηνία της σφαγής, το καταβληθέν ποσό (άνευ ΦΠΑ) και την ημερομηνία της πληρωμής,

- για τα άλλα μέτρα που καλύπτονται από τη χρηματοδοτική συμμετοχή της Κοινότητας, έναν κατάλογο των δαπανών (άνευ ΦΠΑ), στον οποίο συμπεριλαμβάνεται η περιγραφή των μέτρων και η ημερομηνία της πληρωμής.

Άρθρο 4

Οι αιτήσεις πληρωμής, συνοδευόμενες από τα δικαιολογητικά έγγραφα που προβλέπονται στο άρθρο 3, υποβάλλονται στην Επιτροπή πριν από την 1η Απριλίου 2000.

Άρθρο 5

1. Η Επιτροπή διεξάγει επιτόπιους ελέγχους σε συνεργασία με τις αρμόδιες εθνικές αρχές για να διασφαλιστεί ότι τα μέτρα για τα οποία έχει παρασχεθεί ενίσχυση έχουν εφαρμοστεί και έχουν πραγματοποιηθεί οι αντίστοιχες δαπάνες.

Η Επιτροπή ενημερώνει τα κράτη μέλη για το αποτέλεσμα των πραγματοποιηθέντων ελέγχων.

2. Τα άρθρα 8 και 9 του κανονισμού (ΕΟΚ) αριθ. 729/70, της 21ης Απριλίου 1970, περί χρηματοδοτήσεως της κοινής γεωργικής πολιτικής(4) εφαρμόζονται τηρουμένων των αναλογιών.

Άρθρο 6

Η παρούσα απόφαση απευθύνεται στην Ελληνική Δημοκρατία.

Βρυξέλλες, 17 Δεκεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 168 της 2.7.1994, σ. 31.

(3) ΕΕ L 211 της 11.8.1999, σ. 55.

(4) ΕΕ L 94 της 28.4.1970, σ. 13.